ညောင်ရမ်းကြီးသမီး

မေးခွန်း: ညောင်ရမ်းကြီးသမီးစကားပြေကိုဖတ်ရှုပြီး သင့်စိတ်တွင် မည်သို့ဖြစ်ပေါ်ခံစားရသည်ကို ရှင်းလင်းတင်ပြပါ။
အဖြေ: ညောင်ရမ်းကြီးသမီးစကားပြေသည် ပုဂံခေတ်နှောင်းပိုင်းတွင် ရေးထိုးထားသော အလှူမှတ်တမ်းတင်ကျောက်စာစကားပြေဖြစ်ပါသည်။ ခင်ပွန်းသည်ပျံလွန်တော်မူပြီး ၃ ရက်မြောက်နေ့၌ အလှူပြုလုပ်ခြင်းဖြစ်သည်။ မိမိအလွန်ချစ်မြတ်နိုးသော ခင်ပွန်းသည်ပျံလွန်သွားရာ သေခြင်းတရားကို မျက်မြင်တွေ့လိုက်ရခြင်း၊ မိမိချစ်မြတ်နိုးလှသော ခင်ပွန်းသည်ကို ဆုံးရှုံးလိုက်ရခြင်းစသည့် ပူဆွေးဝမ်းနည်းဖွယ်ရာတို့ ခံစားနေရချိန်၊ အနိစ္စတရားကိုသိ၍ ထိတ်လန့်နေချိန်၊ ပစ္စည်းဥစ္စာတို့အပေါ် တွယ်တာမှုမထားတော့ဘဲ ရက်ရက်ရောရော အလှူပြုလိုက်ရချိန်ဖြစ်၍ ဤကျောက်စာပါအကြောင်းအရာတို့သည် အလှူရှင်၏စိတ်ခံစားချက်မျိုးစုံကို ဖော်ပြနေရာ အလှူရှင်နှင့်အတူစာဖတ်သူတို့မှာလည်း အလှူရှင်နှင့် ထပ်တူထပ်မျှ ခံစားလိုက်ရပါသည်။

အလှူရှင်ချစ်မြတ်နိုးရသော ခင်ပွန်းသည်ပျံလွန်ကာစအချိန်ဖြစ်သဖြင့် အလှူရှင်ဝမ်းနည်းသလို ဝမ်းနည်းမိစေပါသည်။ ဝမ်းနည်းမှုခံစားချက်ပါသောအလှူဟု ဆိုနိုင်ပါသည်။ ပျော်ရွှင်ပြည့်စုံနေသောအချိန်၌ လှူရသော အလှူနှင့် ချစ်မြတ်နိုးရသော ခင်ပွန်းသည် ဆုံးရှုံးလိုက်ရ၍ လှူရသောအလှူမှာ မည်သို့မျှမတူညီနိုင်ပေ။ ပူဆွေးသောကဖြစ်ကာ သံဝေဂတို့နှင့်အတူ လှူလိုက်ရသဖြင့် စာဖတ်သူတို့မှာလည်း ဆုံးရှုံးမှုကြီးတစ်ရပ်နှင့် ရင်ဆိုင်လိုက်ရသလို ခံစားရစေပါသည်။ သေခြင်းတရားဟူသည် သာမန်လူတို့အဖို့ ထိတ်လန့်တုန်လှုပ်စရာကောင်းလှပါသည်။ စည်းစိမ်ဥစ္စာအာဏာပြည့်စုံသူအဖို့ ပို၍တုန်လှုပ်မိစေပါသည်။ မတည်မြဲသော အနိစ္စတရားသည် မိမိနှင့်မဆိုင်သလိုရှိနေရာမှ ခင်ပွန်းသည်ကို ဆုံးရှုံးလိုက်ရသဖြင့် လောက၌ အရာရာသည် အချိန်မရွေး ပျက်စီးနိုင်ကြောင်း၊ မည်သည့်အရာမှမမြဲကြောင်း စာဖတ်သူအဖို့လည်း နှလုံးသွင်းဆင်ခြင်မိစေပါသည်။

မိမိတို့ပိုင်ဆိုင်သော ပစ္စည်းဥစ္စာတို့မှာလည်း အချိန်မရွေးပျက်စီးနိုင်ကြောင်း သိရှိသွားကာ အလှူရှင်သည် မိမိပိုင်ပစ္စည်းဥစ္စာတို့အပေါ် တပ်မက်တွယ်တာမှု ကင်းမဲ့စွာဖြင့် အတွင်းဥစ္စာဖြစ်သော ပတ္တမြားစသော ရွဲမြတ် ၉ ပါး၊ ရွှေငွေကြေးနီ ကြေးဖြူ သံသလွဲ ခုံလောက်စသော တန်ဖိုးကြီးရတနာများ၊ အပဖြစ်သောပစ္စည်းဥစ္စာများ လှေ ဆင် နွား ကျွဲ ဆိတ် ဆင်စွယ်၊ ကျွန်ရွာများ၊ မဟာဒါန်လယ်၊ ဥယျာဉ်စသည်တို့ကို ဘုရားသခင် သာသနာအတွက် အထောက်အပံ့ကောင်းဖြစ်စေလိုသော ဆန္ဒဖြင့် လှူဒါန်းလိုက်ပါသည်။ ဤသို့လှူဒါန်းလိုက်သည့်အခါ အလှူရှင်သည် “အတိုင်းမသိ သဒ္ဓါစွာသော ကြည်ညိုစွာသော နှလုံးဖြစ်လတ်၍”ဟု ဝမ်းမြောက်မှု ပီတိများ ဖြစ်ပေါ်ခံစားလာစေပါသည်။ ခင်ပွန်းသည်ဆုံးရှုံးလိုက်ရ၍ ဝမ်းနည်းမှုတို့ကို အကြောင်းခံ၍ ကုသိုလ်တရားများ ရရှိလိုက်ခြင်း ဟုလည်း ခံယူမိပါသည်။

မိမိပိုင်ဆိုင်သော ပစ္စည်းဥစ္စာတို့မှ ရလိုက်သော ငွေကြေးတို့ကို မိမိပြုလိုက်သော တောကျောင်း၊အိမ်ကျောင်း ငါးမျက်နှာကျောင်းတို့အတွက် အညီအမျှဝေစုခွဲကာ ဝသုန္ဓရေမြေစောင့်နတ်အား သက်သေထား၍ရေစင်သွန်းလောင်းကာ လှူဒါန်းလိုက်ပါသည်။ ဤကောင်းမှုကုသိုလ်တို့ကို အလှူရှင်နှင့်အတူ စာဖတ်သူတို့လည်းကြည်နူးဝမ်းမြောက်မိစေပါသည်။ ဤကောင်းမှုအဖို့ကို မိမိချစ်ရသော ကွယ်လွန်သူခင်ပွန်းသည်နှင့် မိခင်ဖခင်ဤ ၃ ယောက် ရပါစေဟု အမျှပေးဝေထားပါသည်။ ကွယ်လွန်သူတို့အတွက် ကုသိုလ်ကောင်းမှုပြုပေးခြင်းဖြင့်ကွယ်လွန်သူတို့သည် အလှူရှင်နှင့် ထပ်တူထပ်မျှ ကုသိုလ်အမျှရကြ၍ သာဓုခေါ်နိုင်ကြပေသည်။ ကွယ်လွန်သူအတွက်ရည်စူး၍ ကုသိုလ်ကောင်းမှုပြုပေးခြင်းဖြင့် ကျေးဇူးဆပ်ရာလည်း ရောက်ပေသည်။ ကြားရသူအပေါင်းလည်းသာဓုခေါ်ကာ ကုသိုလ်အမျှ ရနိုင်ကြပေသည်။ သို့ဖြစ်ရာ ခင်ပွန်းသည်ဆုံးရှုံးလိုက်ရသည့်အတွက် ဝမ်းနည်းပူဆွေးမှုတို့အစား ကုသိုလ်ကောင်းမှုပြု၍ ဝမ်းမြောက်ကြည်နူးမှု ကုသိုလ်တရားများ ရရှိလိုက်ခြင်းသည် အလှူရှင်နှင့်စာဖတ်သူအတွက် ပီတိဖြစ်စေပါသည်။

ဤကျောက်စာစကားပြေကို ဖတ်လိုက်ရသဖြင့် အလှူရှင်နှင့် ထပ်တူထပ်မျှ ဝမ်းနည်းဝမ်းသာခံစားမှုများခံစားလိုက်ရပြီး လောကဓမ္မတာသဘော၊ သင်္ခါရသဘောတို့ကိုလည်း ဆင်ခြင်မိပြီး အရာရာတိုင်းသည် မတည်မြဲပါတကားဟု သံဝေဂဉာဏ် ဖြစ်ပေါ်လာကာ တွယ်တာမှုကင်းကာ စွန့်လွှတ်လှူဒါန်းလိုက်သော အလှူကြီးအတွက် ဝမ်းမြောက်ဝမ်းသာ ပီတိဖြာစေပါသည်။ ကြည်နူးစွာ သာဓုခေါ်ဆိုလိုက်မိပါသည်။